पाएं अपने शहर की ताज़ा ख़बरें और फ्री ई-पेपरडाउनलोड करें
अम्बाला. कुश्ती में ओलिंपिक पदक विजेता व रेलवे में डिप्टी सीसीएम (टिकट चेकिंग) सुशील कुमार बुधवार सुबह कैंट रेलवे स्टेशन पर एकाएक पहुंच गए। नई दिल्ली से अमृतसर जाने वाली स्वर्ण शताब्दी एक्सप्रेस से वह सात नंबर प्लेटफार्म पर उतरे तो यात्री व रेलवे स्टाफ उन्हें देख अवाक रह गए। सुशील यहां कोई कुश्ती का मुकाबला या समारोह में शरीक होने के लिए नहीं बल्कि अपनी ड्च्यूटी निभाने आए थे।
चेकिंग स्क्वायड के साथ सुशील कुमार ने कैंट स्टेशन पर निरीक्षण किया जिसके बाद डीआरएम ऑफिस में रेल मंडल के अधिकारियों से मुलाकात की। फिर अम्बाला स्टेशन के चेकिंग स्टाफ को उन्होंने दिशा-निर्देश दिए। अपने खास अंदाज में उन्होंने कहा ‘जमकर मेहनत करो’। सुबह करीब तीन घंटे तक सुशील कुमार अम्बाला कैंट में रहे। इस दौरान रेल अधिकारियों व स्टाफ से कुश्ती के अनुभवों को साझा किया, उनके लक्ष्यों को जाना और रेलवे से जुड़े कार्यो पर चर्चा की। दोपहर सवा एक बजे सुशील कुमार डीलक्स एक्सप्रेस से नई दिल्ली के लिए रवाना हुए।
उम्मीद है हट जाएगा प्रतिबंध: ओलंपिक खेलों में कुश्ती पर लगे प्रतिबंध के मामले में सुशील कुमार ने कहा कि सितंबर तक इसमें अंतिम निर्णय हो जाएगा। अब तक सकारात्मक कार्रवाई चल रही है। कुछ दिनों पहले कुश्ती को सीनेट द्वारा 15 में से आठ वोट मिले थे। उन्हें पूरा यकीन है कि ओलिंपिक एसोसिएशन इस खेल व खिलाड़ियों को मायूस नहीं करेगी। वह अपने अभ्यास में पूरी तरह से मशगूल हैं।
कुश्ती का भविष्य सुनहरा: सुशील कुमार ने कहा कि प्रदेश के कई कुश्ती के खिलाड़ी इस समय आगे आ रहे हैं। बेहतर खेल योजनाओं व खिलाड़ियों को मिलने वाली सुविधाओं का यह परिणाम हैं। उन्होंने कहा यदि सुविधाएं बढ़ाई जाएं तो खिलाड़ी निश्चित तौर पर आएंगे। प्रदेश में खेलों का भविष्य अच्छा है।
‘टूर्नामेंट नहीं, इसलिए ड्यूटी पर हूं’
दैनिक भास्कर से बातचीत करते हुए सुशील कुमार ने कहा कि फिलहाल अभी कोई टूर्नामेंट नहीं है। इस वजह से वह रेलवे में अपनी ड्यूटी निभा रहे हैं। वह जब भी फ्री होते हैं तो ड्यूटी पर रहते हैं। वह रेलवे बड़ौदा हाउस में डिप्टी सीसीएम के पद पर तैनात हैं। बुधवार को उन्होंने ट्रेनों व कैंट स्टेशन का निरीक्षण किया। यह स्टेशन व डिवीजन बेहतर है।
अम्बाला में खेल सुविधाएंत्न सुशील कुमार ने कहा कि अम्बाला में खेल की अपार सुविधाएं है। रेल मंडल ने खिलाड़ियों के लिए कई इंतजाम किए हैं। उन्होंने यहां पर कार्यरत कई खिलाड़ियों से मुलाकात की है। हॉकी, बाक्सिंग, एथलेटिक्स के कई अच्छे खिलाड़ी रेल मंडल में हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn